**Retningslinjer for hundetræning i skovene hos Naturstyrelsen Søhøjlandet.**

Baggrund

Naturstyrelsen Søhøjlandet har til opgave at administrere benyttelsen af enhedens skove således, at de fleste brugere kan få imødekommet deres ønsker til aktivitet i skoven – naturligvis forudsat at aktiviteten ikke er til væsentlig gene for andre brugere eller dyre- og plantelivet.

Hundeskove

Ifølge Naturbeskyttelseslovens § 23 skal hunde føres i snor i skovene. Naturstyrelsen kan give videre rammer, hvilket vi bl.a. har gjort ved at udlægge udvalgte områder som hundeskove. I disse områder er det tilladt at færdes med hund uden snor under forudsætning af at hunden er under førerens fulde kontrol.

Hundeskovene er enten indhegnede eller også naturligt afgrænsede skove. Se mere om hundeskovene på [www.naturstyrelsen.dk](http://www.naturstyrelsen.dk)

Hundetræningsområder

Naturstyrelsen Søhøjlandet giver derudover tilladelse til organiseret hundetræning på en række afgrænsede arealer ”hundetræningsområder” i skovene. Med organiseret træning menes foreninger, klubber, grupper m.m. på 10 personer eller derover. Mindre grupper og enkeltpersoner henvises til hundeskovene.

I hundetræningsområderne gives tilladelse til spor- og markprøvetræning.

 Der gives ikke tilladelse til angrebs og bidetræning.

Vilkår for hundetræning:

* Al organiseret hundetræning i hundetræningsområderne skal bookes.
* Der kan højst bookes 12 måneder frem fra bookningsdato.
* Den enkelte gruppe må højst have 10 aktive bookninger.
* Træningen må ikke være til unødig gene for skovens andre brugere.
* Hunde der ikke er i en konkret træningssituation skal føres i snor.
* Der skal skiltes med at der sker organiseret hundetræning på området.
* Naturstyrelsen kan aflyse træningen, hvis der er større arrangementer i skoven.
* Kommerciel hundetræning kræver forudgående aftale med Naturstyrelsen og vil medføre betaling af en brugsafgift.
* Hundetræning medfører ikke ret til bilkørsel i skoven.

Oversigt over hundetræningsområder:

**Gludsted Plantage** øst for A13 (sportræning og markprøver)

**Palsgård skov** – Søskoven vest for A13 (sporhunde og markprøver)

**Nørlund Plantage** - skovområdet øst for Ikast-Ejstrupholm vejen (sportræning og markprøver)

**Kompedal Plantage** skovområdet syd for Skyggevej (sportræning og markprøver)

**Silkeborg Nordskov, Langsø stykket** (sportræning)

**Vesterskoven** To halvcirkelfomerede områder ved Munkedalen og Mindestenen; nord og syd. Bookes hver for sig (Kun sportræning.)

**Fruering skov** v. Skanderborg. Den nordøstlige ende af Fruering fra p-plads til og med det nordsyd gående græsareal. (Sportræning og markprøver.)

**True skov v. Brabrand.** Firkanten øst for Edwin Rahrs Vej. (Sportræning og markprøver.)

Stævner og prøver

Mindre stævner og prøver m.m. henvises som udgangspunkt også til hundetræningsområderne.

Til prøver som giver adgang til Schweisshunderegistrets optagelsesprøver kan træningsområdet i Gludsted udvides til at gælde hele området øst for A13.

I særlige tilfælde kan det tidligere ”Gludsted Vest” hundetræningsområde benyttes, men kun i perioden oktober til marts.

Schweisshundeførere som er tilmeldt Schweisshunderegistret kan få anvist arealer til træning ved konkret henvendelse til vildtkonsulent Christian Lylloff Qvortrup på mail chq@nst.dk